
Automatisk generert beskrivelse]notat

Komiteens vurdering av høringsinnspill
Komiteen har mottatt høringsinnspill fra følgende aktører: Hordaland fylkesstyre, Randaberg helselag, Førde helselag, Rogaland fylkesstyre, Stavanger helselag, Nissedal helselag, Larsnes helselag, Narvik demensforening, Innlandet fylkesstyre, Trøndelag fylkesstyre, Valestrand helselag, fylkesstyrene i Nordland, Troms og Finnmark og Aure helselag. Samtlige høringsinnspill er samlet og tilgjengeliggjort på medlemsnett. 
Komiteen er glad for alle innspill som har kommet. Det brede engasjementet og de konstruktive tilbakemeldingene har gjort at komiteen har kunne forbedre forslaget til handlingsprogram og tydeliggjøre komiteens vurderinger. 
Mange høringsinnspill er tatt inn i teksten slik det er redegjort for i dette dokumentet. Det har også vært betryggende å få tilbakemelding fra de som mener forslaget til handlingsprogram i sin helhet er godt, slik som fra Larsnes helselag.

Om rammene for handlingsprogrammet, innledning og detaljeringsgrad
Fylkesstyret i Rogaland mener komiteen har gjort et grundig arbeid og at det var nyttig med høringsnotatet komiteen sendte ut med høringsforslaget. Fylkesstyret i Rogaland ber særskilt om at følgende setning fra høringsnotatet vektlegges når handlingsprogrammet presenteres på landsmøtet: «Programmet skal være relevant for både helselag og demensforeninger, og det skal støtte opp under lokallagenes frihet til å tilpasse innsatsen etter behov i sine nærmiljøer.» 
Komiteen er enig med fylkesstyret i Rogaland om at dette er et svært viktig budskap og har derfor valgt å ta elementer fra nevnte setning inn i handlingsprogrammet.
Førde helselag peker på at innledningen er lang og foreslår å stramme den inn. Komiteen mener lengden er nødvendig for at handlingsprogramteksten skal stå på egne ben. Teksten viser programmets forankring i vedtektene, bredden i organisasjonens formål og presiserer at handlingsprogrammet skal fungere som en meny og ikke en oppdragsliste for lokallagene.
Fylkesstyret i Trøndelag understreker viktigheten av lokal innsats og rollen som interesseorganisasjon for personer med demens og deres pårørende. De spør også om forebygging burde vært nevnt i innledningen. Komiteen er helt enig i at disse punktene er viktige og vurderer at de er godt ivaretatt i forslaget. Forebygging ligger i kjernen av folkehelsebegrepet og nevnes eksplisitt i første punkt om vår innsats innen folkehelse. Komiteen deler vurderingen av at økt profilering og lokal synlighet er avgjørende. Dette er tatt inn i siste setning i handlingsprogrammet.
Komiteen har mottatt enkelte innspill om at handlingsprogrammet skal presisere konkrete politiske krav. Av hensyn til å holde handlingsprogrammet på et overordnet nivå for organisasjonens arbeid i en fireårsperiode, har komiteen unngått for høy detaljeringsgrad på politiske krav om tiltak. Enkelttiltak i et handlingsprogram vil kunne framstå som en uttømmende og lite fleksibel ramme for arbeidet i en fireårsperiode. I høringsnotatet presiserer komiteen at: «Handlingsprogrammet skal være på et strategisk nivå, og det er gjennom handlingsplaner, aktivitetsplaner og årlige budsjetter at konkrete tiltak og prioriteringer utformes og følges opp.»
Narvik demensforening ønsker at forebygging av hørselstap bør inngå i handlingsprogrammet. Komiteen mener dette er ivaretatt i punktet om å: «Være pådriver for befolkningsrettet innsats for god folkehelse og forebygge hjerte- og karsykdom og demens». Organisasjonen driver en omfattende innsats for forebygging i takt med hvordan forskningen avdekker nye risikofaktorer. På demensområdet er det nå identifisert 14 risikofaktorer.  Komiteen mener det blir for detaljert og omfattende å gå detaljert inn på tiltak knyttet til hver risikofaktor. Forebygging av hørselstap og tilgang til høreapparat er omfattet av handlingsprogrammet slik det foreligger og er en del av organisasjonens arbeid.

Folkehelse
Fylkesstyret i Rogaland ber om mer synliggjøring av barn og unge, det samme gjør fylkesstyret i Innlandet. Komiteen er enig i at budskapet om barn og unge kan forsterkes og presiserer at organisasjonen skal arbeide «særskilt» for å fremme barn og unges helse og at handlingsprogrammet presiserer at vi har aktiviteter over hele landet for barn og unge. 
Barn og unge er også spesielt nevnt i siste punkt i bolken om folkehelse sammen med voksne og eldre. Det vises også her til innspill fra Førde helselag om å fremme eldres helse gjennom påvirkning for en offensiv folkehelsepolitikk. Komiteen mener at eldre er omfattet at handlingsprogrammet. Eldre tydeliggjøres i siste punkt om folkehelse, for øvrig vises det til egen drøfting av eldre som målgruppe senere i dette dokumentet.
Fylkesstyret i Trøndelag spør om forebyggingsperspektivet er løftet godt nok fram. De peker på at alle har en psykisk helse og viser til kampanjen ABC som Nasjonalforeningen er med på å samarbeide om.  Kjernen i ABC er i) å være aktiv på ulike måter, ii) å være sammen med andre og iii) å gjøre ting man syns er meningsfullt. Virkemidlene i kampanjen er i stor grad sammenfallende med Nasjonalforeningens folkehelsearbeid og kan være en del av organisasjonens satsning uten at psykisk helse som helseutfall tas inn som mål for organisasjonens arbeid. Det vises også til handlingsprogrammets presisering av vår brede tilnærming til helse: «Med god helse mener vi ikke bare fravær av sykdom, men positiv helse gjennom mestring, trivsel og god livskvalitet».
Randaberg helselag påpeker viktigheten av å jobbe med riktig ernæring/skolemat og flere sider ved utenforskap blant barn og unge. De viser både til det offentlige ansvaret og foreldreansvaret, og ber om at Nasjonalforeningen engasjerer seg i forhold til foreldre som gruppe. Randaberg helselag peker på at økende økonomiske forskjeller gjør at de med dårlig familieøkonomi lett faller utenfor og at det er behov for solidaritet slik at de med best økonomi ikke skal sette normer for matpakke, klær, fritidsaktiviteter m.m. Komiteen mener at innspillet til Randaberg helselag treffer godt inn i det arbeidet Nasjonalforeningen driver for å redusere sosial ulikhet i helse forankret i eksisterende handlingsprogram og videreført i komiteens utkast. For å få tydelig med at barn i fattige familier er en spesielt sårbar gruppe, foreslår komiteen at det presiseres at arbeidet med å fremme helse og livskvalitet for barn og unge skal skje uavhengig av økonomisk ståsted. Det vises også til de øvrige innspillene om å styrke oppmerksomhet mot barn. 

Demens
Valestrand helselag og fylkeslaget i Hordaland er opptatt av Nasjonalforeningens viktige arbeid som pådriver for at flere skal kunne bo trygt hjemme i egen eller leid bolig og behovet for statlige utlånsordninger, samt at både offentlige og frivillige kan gjennomføre utbygging av boløsninger. 
Fylkesstyret i Innlandet ber om at det presiseres at organisasjonen skal være «pådriver for differensierte bo- og tjenestetilbud» for personer med demens. 
Komiteen er enig i at boløsninger er et stort og viktig satsningsområde for organisasjonens påvirkningsarbeid, som vi allerede jobber mye med og som bør videreføres. Komiteen mener forslaget fra fylkesstyret i Innlandet om «differensierte bo- og tjenestetilbud» er en mer dekkende formulering enn komiteens opprinnelige forslag om «gode boløsninger» og har derfor tatt inn i forslaget til handlingsprogram.
Valestrand helselag ber om at handlingsprogrammet presiserer at «Nasjonalforeninga må bidra til at staten styrkjer finansiering av utleigebustader, via Husbanken.». Komiteen mener at et slikt tiltak er omfattet av den nye formuleringen om differensierte bo- og tjenestetilbud, og viser ellers til avsnitt om handlingsprogrammets detaljeringsgrad.
Aure helselag ber om at mennesker med demens som bor alene bør framheves i handlingsprogrammet. Komiteen er helt enig med Aure helselag om at denne gruppen bør framheves og har derfor foreslått at dette sies eksplisitt i femte kulepunkt i bolken om demens.
Aure helselag ber også om at følgende formulering fra eksisterende handlingsprogram settes inn i nytt handlingsprogram: «Arbeide for at kronikere skjermes ved reduksjon av fastlegens sin pasientliste». Komiteen oppfatter hensikten med punktet som godt, men mener dette punktet både er for spesifikt og lite treffende for vårt pådriverarbeid for å styrke allmennlegetjenester til mennesker med sammensatt lidelser generelt og mennesker med demens spesielt. Nasjonalforeningen jobber for å styrke allmennlegetjenesten for mennesker med demens og kronikere, med mer tverrfaglighet og bedre samhandling rundt pasient og pårørende. Avtaler med den enkelte fastlege om listelengde er et anliggende mellom kommune og fastlegen. Det er ikke anledning til å selektere diagnoser ved endring av listelengde. Det vises til bestemmelser om regulering av maks antall innbyggere på en fastlegeliste og hvordan den enkelte kommune kan regulere antallet på listen i samarbeid med fastlegen.
Komiteen har i samsvar med innspill fra fylkesstyret i Rogaland tatt inn ordet «familieliv» i omtalen av unge med demens, fordi hele familien i så stor grad påvirkes når yngre personer får demens.
Narvik demensforening ber om at tidlig diagnostisering for demens presiseres. Komiteen er enig i at dette er helt sentralt og har et eget punkt i forslaget om diagnostisering, behandling og teknologiske løsninger, disse tiltakene som allerede er en del av det interessepolitiske budskapet til organisasjonen. 
Både fylkesstyrene i Nordland, Troms og Finnmark og Førde helselag ber om at punktet om forebygging av demens flyttes lengre fram i punktlisten om demens. Komiteen påpeker at rekkefølgen på punktene ikke utgjør noe prioritert rekkefølge, men etterfølger ønsket og løfter punktet om forebygging lengre opp i listen i samsvar med innspillene.

Eldre
Stavanger helselag foreslår at det tas inn i handlingsprogrammet at Nasjonalforeningen også skal arbeide med eldre og med politisk påvirkningsarbeid i forhold til denne målgruppen. Forslaget innebærer blant annet å jobbe for aktiviteter, bofasiliteter, være pressgruppe og samarbeidsorgan, og å samarbeide med andre organisasjoner som jobber for å ivareta interessene til den eldre befolkningen. 
Komiteen har presisert at eldre er en av målgruppene for organisasjonens aktiviteter i delen om folkehelse. Arbeidet overfor gruppen eldre er for øvrig en naturlig del av organisasjonens interessepolitiske arbeid. Det følger av at alder er den største risikofaktoren for demens slik at den største forekomsten er blant eldre. Av de langt over 100 000 mennesker med demens i Norge, mangler over halvparten diagnose. Dette betyr at mye av vårt interessepolitiske påvirkningsarbeid også omfatter eldre generelt, for eksempel ulike boløsninger når helsen begynner å bli mer sårbar. Å arbeide for et demensvennlig samfunn inngår som en naturlig del av et aldersvennlig samfunn. Organisasjonen samarbeider med andre relevante aktører, som Senteret for et aldersvennlig Norge og Pensjonistforbundet. 
Randaberg helselag har også et større innspill om eldreomsorgen hvor de omtaler de demografiske endringene, utfordringer med bemanning, behovet for god prioritering, herunder bedre organisering og bruk av velferdsteknologi. Randaberg helselag peker på frivillighetens rolle i å bidra med aktiviteter, og at Nasjonalforeningen bør bidra med objektiv informasjon. Komiteen mener det er en god problembeskrivelse Randaberg helselag presenterer og viser til at Nasjonalforeningens strategi mot 2030 omfatter en styrking av organisasjonens bidrag med aktiviteter. 

Forskning
Fylkesstyret i Rogaland ber om at begrepet mangfold erstattes med etnisitet i omtalen av forskning. Komiteen er enig i at mangfold er et vidt begrep, men velger likevel å ikke avgrense fortolkningen. Komiteen mener også at etnisitet utilsiktet kan oppfattes polariserende og noe begrensende. 
Førde helselag ber om at følgende tekst tas inn: «og som formidler resultata av forskningen på en forståelig måte til allmennheta». De ber også om følgende punkt: «Bidra til at forskningsresultat blir formidlet til allmennheta (for å hindre falske «sannheter»).
Komiteen mener forskningsformidling er et svært viktig hensyn, både for kunnskap i befolkningen og for bedre tjenester og tiltak. Komiteen vil etterkomme innspillet fra fylkesstyret i Rogaland ved å sette inn et nytt punkt om formidling av forskning: «Være pådriver for at nye forskningsfunn blir formidlet på en forståelig måte til allmennheten, politikere og myndigheter slik at ny kunnskap fører til bedre tjenester og tiltak».

Kvinnehelse
Valestrand helselag og fylkesstyret i Hordaland tar til orde for å trappe opp innsats knyttet til kvinnehelse. Helselaget viser til NOU 2023:5 som omhandler hvor stor betydning kjønn har for helse. De viser videre til at det eksisterende handlingsprogrammet har med at forskning på hjerte- og karsykdom i større grad skal komme kvinnehjertet til gode og sier at: «No er tida inne for å koma vidare for å få helsenorge til både å ta i bruk ny kunnskap og å forska meir og breiare og å retta opp ubalansen på sjukdom ålment og gjennom heile livsløpet».
Komiteen er enig i at omtalen av kvinnehelse i eksisterende handlingsprogram er for smal og avgrenset til Nasjonalforeningens hjerteforskning. Det er behov for et tydelig kjønnsperspektiv i forskningen på våre områder og, ikke minst, bør kjønnsspesifikke forskningsresultater gjennomføres i tjenesten. Komiteen hadde inne en formulering om kjønnsperspektiv i forlaget som gikk på høring, men foreslår å forsterke punktet med følgende formulering:
«Arbeide for at forskning, og implementering av forskning, på våre områder ivaretar et kjønnsperspektiv og mangfold fordi både symptomer på sykdom og behov for oppfølging og medisinering kan være forskjellig på tvers av kjønn og grupper.»
Førde helselag har bedt om at formuleringen om at «forskning på hjerte- og karsykdom i større grad skal komme kvinnehjertet til gode» skal videreføres. Komiteen mener det nye forslaget innebærer en enda sterkere ivaretakelse av kvinnehelse på våre områder.
For øvrig viser komiteen til sin føring om å ikke ta inn nye sykdommer som satsning i organisasjonen, se også omtale av muskel- skjelettlidelser. Komiteen presiserer at komiteens forslag innebærer et langt tydeligere fokus på kvinnehelse på våre områder. Forslaget innebærer imidlertid ikke at organisasjonen tar inn andre sykdommer i sitt interessepolitiske arbeid, som for eksempel endometriose, brystkreft osv.

Om omtale av spesifikke aktiviteter i lokallagene med egne lister for helselag og demensforeninger
Komiteen har valgt å utforme et program der den tematiske inndelingen av innsatsen framkommer gjennom målene og teksten om folkehelse, demens og forskning. I det forrige handlingsprogrammet forelå det detaljerte lister over hva helselag og demensforeninger gjør hver for seg. På landsmøtet ble dette påpekt som lite fleksibelt, siden listene ikke gjenspeilte aktiviteter som lokallagene utfører i fellesskap, og heller ikke dekket bredden av aktivitetene i både helselag og demensforeninger.
For den kommende fireårsperioden ønsker komiteen å bruke en mer generell tekst om lokallagene, samtidig som omtalen av helselag og demensforeninger peker tilbake på tiltakene under hovedområdene folkehelse, demens, forskning og organisasjon/frivillighet. Den overordnede profilen for organisasjon framgår i beskrivelsen under hvert tema, mens den lokale profileringen kan tilpasses behovene i det enkelte nærmiljø. På denne måten fungerer handlingsprogrammet som en meny av muligheter, hvor aktivitetene kan tilpasses lokale forutsetninger. Komiteen har derfor valgt å ikke gjenta setninger eller tiltak fra temaene demens eller folkehelse under omtale av de lokale aktivitetene.
Strukturen i forslaget innebærer at all omtale av folkehelse, demens, forskning og organisasjon og frivillighet gjelder hele organisasjonen, men med en stor mulighet til fleksibilitet ut ifra lokale særtrekk og behov.
Narvik demensforening påpeker at det har vært viktig med samarbeid mellom helselag og demensforeninger. Komiteen mener at forslaget til handlingsprogram legger opp til en slik lokal fleksibilitet. Fylkesstyret i Rogaland ber om tekst om barn og unge under lokallag.
Komiteen ønsker å beholde den generelle omtalen under lokallagene, det siste punktet sier: «aktiv og synlig innen folkehelse, demens, forskning og frivillighet som presentert i dette handlingsprogrammet.» Komiteen mener at følgende presisering i innledningen ivaretar dette: «For lokallag fungerer handlingsprogrammet som en veiledning, og det skal støtte opp under lokallagenes frihet til å tilpasse innsatsen etter behov i sine nærmiljøer».

Organisasjon og frivillighet
Komiteen har lagt vekt på å styrke omtalen av organisasjon og frivillighet. Høringsinnspillene understreker betydningen av rekruttering, inkludering og gode rammer for frivillig innsats. Flere peker også på behovet for tydelig kommunikasjon og lavterskeltilbud, samt å sikre at organisasjonen når bredt ut, gjennom språk, digitale kanaler og aktiviteter som speiler mangfoldet i samfunnet. Komiteen deler disse vurderingene og har justert teksten der det har vært hensiktsmessig.
Fylkesstyret i Innlandet ber om at det rekrutteres flere yngre og flere menn. Komiteen mener dette er ivaretatt med en presisering av at vi skal rekruttere på tvers av generasjoner, kjønn og kulturer. Komiteen er helt enig i at vi bør rekruttere flere yngre og flere menn, men velger å beholde foreslåtte formulering for ikke å gi inntrykk av at ikke enhver som blir medlem hos oss er et verdifullt medlem. Fylkesstyret i Innlandet ber også om at aktivitetene må avspeile behovene til nye medlemmer. Komiteen mener dette er ivaretatt ved at lokallagene tar utgangspunkt i behovene i sitt nærmiljø, og at fleksibilitet i aktivitetene er en grunnleggende del av handlingsprogrammet.
Nissedal helselag ber om at formuleringen om lokallagene forenkles til «der folk møtes i sine nærmiljø» og «aktiviteter som er tilpasset de unike behovene i sitt nærområde». Komiteen mener dette er en god språklig forbedring som ivaretar samme budskap, og endringen tas derfor inn.
Førde helselag foreslår et nytt punkt om digital kommunikasjon. Komiteen er enig i at digital kommunikasjon er et viktig virkemiddel, og mener at dette allerede er ivaretatt gjennom punktene om å øke kjennskapen til Nasjonalforeningen og synliggjøre organisasjonen som en viktig frivillig aktør. Komiteen velger derfor å beholde formuleringen, men understreker at digital kommunikasjon er en del av dette arbeidet. 
Nissedal helselag og Førde helselag spiller inn det eksisterende punktet i handlingsprogrammet som inneholder informasjonsmateriell på nynorsk og samisk videreføres. Komiteen er helt enig i at språk er viktig for å nå bredt ut og sikre inkludering. Samtidig ønsker komiteen ikke å avgrense dette til bestemte språk i selve handlingsprogrammet, da behovene kan variere over tid og lokalt. For å ivareta hensynet til tilgjengelighet har komiteen derfor valgt en bredere formulering: «Øke kjennskapen til Nasjonalforeningen for folkehelsen og løfte fram våre saker og aktiviteter, og formidle informasjon på ulike språk.» På denne måten understrekes betydningen av språk og tilgjengelighet. 
Aure helselag ber om at lavterskeltilbud omtales tydeligere. Komiteen er helt enig i at dette er en viktig del av organisasjonens arbeid og støtter forslaget. Komiteen forslår setningen under Våre lokallag “en organisasjon som fremmer deltakelse gjennom et bredt spekter av lavterskelaktiviteter”.
Fylkesstyrene i Nordland, Troms og Finnmark foreslår en justering slik at både medlemmer og frivillige nevnes i punktet om opplæring. Komiteen deler vurderingen og støtter endringen.
Fylkesstyret i Trøndelag framhever at punktet om å øke kjennskapen til Nasjonalforeningen og løfte fram våre saker og aktiviteter er spesielt viktig. Komiteen er helt enig i dette innspillet. Nettopp dette punktet er avgjørende for at organisasjonen skal nå bredt ut, både når det gjelder rekruttering, synlighet og gjennomslag. Komiteen mener derfor at vektleggingen fra Fylkesstyret i Trøndelag er svært viktig og fullt ut i tråd med intensjonen i handlingsprogrammet. Komiteen påpeker at rekkefølgen på punktene ikke utgjør noen prioritert rekkefølge, men flytter punktet litt opp. 

Muskel- og skjelettplager som satsingsområde i handlingsprogrammet
Nasjonalforeningen Stavanger Helselag foreslår at muskel- og skjelettsykdommer blir ett av organisasjonens satsingsområder i handlingsprogrammet. Konkret foreslås det fem tiltak for økt innsats og oppmerksomhet: 1) at det skal opprettes egne forskningsprogrammer for muskel- og skjelettsykdommer gjennom Norges forskningsråd og helseforetakene, og at kliniske studier og tverrfaglig forskning skal prioriteres, at det 2) skal utarbeides en helhetlig nasjonal plan med mål om å redusere sykefravær og forbedre livskvalitet og inkludere tiltak for tidlig diagnostisering og bedre samhandling mellom primær- og spesialisthelsetjenesten, at det 3) skal lanseres kampanjer om ergonomi, fysisk aktivitet og tidlig behandling og samarbeide med samarbeide med arbeidslivet for å redusere belastningsskader og fremme helsefremmende arbeidsmiljøer, at det 4) skal sikres tilgang til fysioterapi, kiropraktikk og tverrfaglig rehabilitering og utvikles pakkeforløp for vanlige diagnoser som artrose og ryggsmerter og at det 5) skal samarbeides med andre organisasjoner, som Norsk Revmatikerforbund, for å drive påvirkningsarbeid og pasientstøtte, og at pasienter involveres i utforming av helsetjenester og forskningsprioriteringer.
Komiteens vurdering: 
Komiteen mener forslaget fra Stavanger helselag er godt gjennomarbeidet med solid faglig forankring, og har drøftet forslaget inngående. Komiteen mener imidlertid at handlingsprogrammet ikke skal ta inn satsning på muskel og skjelettlidelser med følgende begrunnelse: 
Forslaget fra Stavanger helselag innebærer at det legges en ny sykdomsgruppe til organisasjonenes formål. Det finnes allerede en interesseorganisasjon på muskel- og skjelettfeltet, Norsk Revmatikerforbund, med 30 000 medlemmer fordelt på 200 lokallag over hele landet.  Å utvide Nasjonalforeningens virkeområde som foreslått, vil kunne føre til en interessekonflikt. 
Komiteen mener den foreslåtte endringen vil kreve endring av Nasjonalforeningens vedtekter. Nasjonalforeningens vedtekter § 2.1 og 2.2 regulerer organisasjonens formål. I henhold til § 2.1 skal Nasjonalforeningen arbeide «med folkehelse, forskning på hjerte- og karsykdommer og demens, og er interesseorganisasjon for personer med demens og deres pårørende». Dette gjenspeiles i alle ledd av organisasjonens arbeid, fra helselagene og demensforeningens lokale aktiviteter, til hvilke formål det samles inn midler til og hva slags forskning vi finansierer. Organisasjonens formål gjenspeiles også i det faglige og interessepolitiske arbeidet, og i tilbudene våre som hjerte- og demenslinjen, juridisk tjeneste, satsingen på demensvennlig samfunn og aktivitetsvenn. Vi har også fagråd og forskningsstyrer knyttet til demens og hjerte- og kar, og vi har et eget erfaringspanel for mennesker med demens. Organisasjonen har opparbeidet seg kompetanse på våre kjerneområder over lang tid, og midlene vi disponerer er formålsstyrt til hjerte- eller demensformål. For å kunne lykkes med å gjennomføre satsning på nye sykdomsgrupper, vil det kreve kompetanseheving og forankring i alle organisasjonens ledd og aktiviteter, noe som etter komiteens vurdering vil være svært ressurskrevende.
Nasjonalforeningen for folkehelsen har i over 30 år jobbet med demensområdet. Likevel er det mange som ikke kjenner godt nok til at vi er interesseorganisasjon for mennesker med demens og deres pårørende. Komiteen mener at å inkludere muskel- og skjelettplager som innsatsområde vil kunne komplisere arbeidet med å øke kjennskapen til Nasjonalforeningen og våre saker, kan også bidra til å gjøre organisasjonens profil mindre tydelig. 
Komiteen deler vurderingen av at muskel- og skjelettplager er en betydelig folkehelseutfordring. Mange av risikofaktorene for slike plager, som røyking, inaktivitet og overvekt, er risikofaktorer Nasjonalforeningen allerede jobber for å motvirke. Komiteen mener derfor at det er handlingsrom for samarbeid med relevante organisasjoner om slike felles utfordringer. 


Revidert handlingsprogram basert på innspill
Her følger en framstilling av hvordan forslaget til handlingsprogram ble endret etter høringsinnspill med overstrykninger og ny tekst framstilt i rødt. Komiteen gjør dette for å oppnå maksimal gjennomsiktighet i komiteens vurderinger.
Handlingsprogram 2026-2030
Nasjonalforeningen for folkehelsen er en landsomfattende frivillig, humanitær organisasjon med lokallag over hele landet. Organisasjonens formål er tredelt. Vi arbeider med folkehelse, vi driver forskning på hjerte- og karsykdommer og demens, og vi er interesseorganisasjonen for personer med demens og deres pårørende i Norge. Vi skal opptre på en slik måte at vi sammen med nasjonale myndigheter, kommuner og andre organisasjoner bidrar til at Norge når FNs bærekraftsmål.
Dette handlingsprogrammet er forankret i organisasjonens vedtekter og prinsipprogram. Det angir rammen for organisasjonen som helhet, og sikrer at vi holder oss på rett kurs mot våre langsiktige visjoner. For lokallag fungerer handlingsprogrammet som en veiledning, og det skal støtte opp under lokallagenes frihet til å tilpasse innsatsen etter behov i sine nærmiljøer. for lokal aktivitet som er basert på frivillig engasjement og lokale behov.
Nasjonalforeningen for folkehelsen skal: 
· Arbeide for bedre folkehelse og mindre sosial ulikhet i helse i Norge
· Arbeide for å fremme rettigheter, gode tjenester og livskvalitet til mennesker med demens og deres pårørende
· Støtte forskning på hjerte og demens og være pådriver for framtidsrettet forskning på folkehelse i Norge.
· Mobilisere til frivillig innsats og aktivitet over hele landet for bedre folkehelse og god demensomsorg 
Folkehelse  
Folkehelsen påvirkes av befolkningens oppvekstsvilkår og muligheter til god helse og livskvalitet gjennom hele livet. Med god helse mener vi ikke bare fravær av sykdom, men positiv helse gjennom mestring, trivsel og god livskvalitet.  
I landsmøteperioden vil vi: 
· Være pådriver for befolkningsrettet innsats for god folkehelse og forebyggeing av hjerte- og karsykdom og demens  
· Arbeide for at myndighetene sørger for gode levekår for befolkningen og for å redusere sosial ulikhet i helse som er samfunnsskapt, urettferdig og mulig å gjøre noe med.
· Arbeide for at kommuner, fylker og nasjonale myndigheter prioriterer folkehelsearbeid og gode rammevilkår for frivilligheten
· Være pådriver for tiltak for sunt kosthold, fysisk og sosial aktivitet, samt bevisstgjøre om risikoen ved bruk av tobakk, alkohol og andre rusmidler 
· Arbeide særskilt for å fremme helse og livskvalitet for alle barn- og unge, uavhengig av økonomisk ståsted, gjennom påvirkning for en offensiv folkehelsepolitikk.
· Fremme folkehelse gjennom lokale aktiviteter over hele landet for barn og unge, voksne og eldre ut fra behovene lokalt.


Demens 
I dag har over 100 000 mennesker i Norge demens, og trolig vil antallet mer enn dobles innen 2050. Også yngre personer kan få demenssykdommer. Av alle som lever med demens i dag, antar vi at om lag 2 000 - 3000 er under 65 år. Dette er usikre tall, og det kan være flere. Over 400 000 er nær pårørende til en med demens. Som interesseorganisasjon er det vår rolle å være pådriver for mer kunnskap og åpenhet, demensvennlig samfunnsutvikling og bedre tjenester til mennesker med demens og deres pårørende.
I landsmøteperioden vil vi: 
· Arbeide for at det satses mer på forebygging og tiltak som kan utsette demenssykdom 
· Være pådriver for et mer demensvennlig samfunn hvor både offentlige, private og frivillige aktører tar sitt ansvar. 
· Fremme rettigheter, åpenhet og forståelse, deltakelse og livskvalitet for personer med demens 
· Være pådriver for kunnskap og oppfølging av unge med demens i bomiljø, arbeidsliv, aktivitet, og tjenester og familieliv. 
· Arbeide for at pårørende til personer med demens får den støtten og avlastningen de har behov for og ivaretakelse av deres rett til medvirkning. 
· Løfte behovet for en demensomsorg som er tilpasset et mangfold av brukere og pasienter, og synliggjøre at personer med demens som bor alene er en spesielt sårbar gruppe  
· Arbeide for styrket rekruttering til, og kompetanse i, tjenester til mennesker med demens.
· Drive med politisk påvirkningsarbeid nasjonalt, regionalt og lokalt for gode offentlige tilbud for personer med demens og deres pårørende 
· Arbeide for bedre diagnostisering og at tjenestene tar i bruk ny kunnskap om behandling og teknologiske løsninger.  
· Være pådriver for flere sykehjemsplasser og differensierte bo- og tjenestetilbudandre gode boløsninger for personer med demens 
· Tilby aktivitet og møteplasser for mennesker med demens og deres pårørende.
Forskning 
En av de viktigste oppgavene for Nasjonalforeningen for folkehelsen er å skaffe midler til forskning. Med innsats fra medlemmer og midler fra våre givere, bidrar Nasjonalforeningen for folkehelsen til forskning på demens og hjerte- og karsykdommer.  
I landsmøteperioden vil vi: 
· Samle inn penger til våre egne forskningstildelinger innen demens og hjerte- og karsykdom, og samarbeide med andre om forskning på folkehelse 
· Arbeide for økt samarbeid mellom forskningsmiljøer, og fremme forskning som kan bidra til å bekjempe demens, hjerte- og karsykdom, fremme folkehelse og redusere sosial ulikhet i helse 
· Arbeide for at forskning og implementering av forskning på våre områder ivaretar et kjønnsperspektiv og mangfold fordi både symptomer på sykdom og behov for oppfølging og medisinering kan være arte seg forskjellig på tvers av kjønn og grupper. 
· Være pådriver for at nye forskningsfunn blir formidlet på en forståelig måte til allmennheten, politikere og myndigheter slik at ny kunnskap fører til bedre tjenester og tiltak.
· Være en pådriver for økt offentlig forskningsinnsats, og for at forskning på årsaker, forebygging, og behandling av demens prioriteres langt sterkere, samt jobbe for økt mulighet til å delta i kliniske studier 
· Bidra til brukermedvirkning i forskning innen både demens-, hjerte- og karsykdom og bredere folkehelseforskning 

Organisasjon og frivillighet 
Nasjonalforeningen for folkehelsen har vokst de siste årene med flere medlemmer, økt aktivitet og større gjennomslag lokalt. Vi Mange drar i samme retning, og nettopp det fellesskapet er den største styrken. Gjennom et mangfold av engasjerte mennesker, på tvers av alder, kjønn og bakgrunn, skaper vi levende lokalsamfunn, bygger fellesskap og bidrar til bedre folkehelse. Denne innsatsen er avgjørende for at vi skal nå våre mål om bedre folkehelse og demensomsorg.
I landsmøteperioden vil vi: 
· Rekruttere nye og ivareta medlemmer, frivillige og deltakere på tvers av generasjoner, kjønn og kulturer.
· Sørge for at vi har gode rutiner og systemer for ivaretakelse av medlemmer og frivillige frivillige og medlemmer og at nye blir møtt på en god måte. 
· Øke kjennskapen til Nasjonalforeningen for folkehelsen og løfte fram våre saker og aktiviteter, og formidle informasjon på ulike språk.
· Legge til rette for frivillig innsats og inkluderende aktiviteter, gjennom meningsfulle oppgaver, opplæring og Med oss- aktiviteter. 
· Tilrettelegge for god opplæring av tillitsvalgte, medlemmer og frivillige i sine roller 
· Jobbe for gode rammebetingelser for frivillighet gjennom politisk påvirkning

· Synliggjøre Nasjonalforeningen for folkehelsens rolle som en viktig frivillig aktør på våre områder, både nasjonalt, regionalt og lokalt.

Våre lokallag
Kraften ligger i lokallagene der folk møtes i sine nærmiljø i bygd og by. Gjennom påvirkning og frivillig engasjement driver helselag og demensforeninger aktiviteter som er tilpasset de unike behovene i sitt nærområde.  Kraften ligger i lokallagene der folk møtes i nærmiljø i bygd og by og setter idéer ut i livet. Gjennom påvirkning og frivillig engasjement driver helselag og demensforeninger aktiviteter som er tilpasset de unike behovene i sitt område – basert på lokal historie, tradisjoner og interesser. Lokallagene bidrar til trivsel, inkludering og helsefremmende aktiviteter som møter behovene i sitt nærmiljø.
Våre lokallag bidrar til at vi er: 
· relevante og til stede der det er behov for oss.
· en konstruktiv samarbeidspart med relevante andre aktører
· en pådriver til god helse, livskvalitet og sterke og robuste nærmiljø
· åpne og inkluderende med møteplasser på tvers av generasjoner og kulturer
· en organisasjon som fremmer deltakelse gjennom et bredt spekter av lavterskelaktiviteter
· aktiv og synligpådrivere for våre saker innen folkehelse, demens, forskning og frivillighet som presentert i dette handlingsprogrammet.


2

image1.PNG
Nasjonalforeningen
for folkehelsen

O





